Tuin van digters-fees in Wellington gehou | Maroela Media
Haal uit die digwoorde, gryp die digbundels en koop jou kaartjie: dit is tyd vir die sesde Tuin van Digters-fees op 15 en 16 September 2017 by die Breytenbach-sentrum in Wellington.
Vanjaar se program is propvol hoogtepunte. Een daarvan is die Ingrid Jonker-prys vir Afrikaanse debuutdigbundels wat in 2015 en 2016 gepubliseer is en op Saterdag, 16 September, aan die wenner oorhandig word. Die Breytenbach-sentrum se 10de bestaansjaar word ook gevier.
Die tema vir 2017 is “Uitdagend skeppend”, verduidelik Francois Lötter, bestuurder van die sentrum. “Die aanhaling dui op beweging – in uitdaag en in skep. Dit is ook die Breytenbach-sentrum se tema vir 2017 en vorentoe en het sy oorsprong by Breyten Breytenbach se woorde tien jaar gelede op 26 Februarie 2007 met die opening van die Breytenbach-sentrum.”
Ander programhoogtepunte sluit in die huldiging van die digter Wilma Stockenström; ’n gesprek deur PEN Afrikaans oor “Breyten se invloed op die generasies ná hom”; die bekendstelling van Nuwe Stemme 6; Andries Bezuidenhout wat gesels met Bibi Slippers oor haar veelbekroonde digbundel, Fotostaatmasjien; gesprekke met digters van wie onlangs nuwe bundels verskyn het, ’n “Oop mikrofoon” vir voorlees van gedigte; ’n spesiale groepuitstalling deur ongeveer 40 kunstenaars ter viering van die Sentrum se tiende jaar; Riku Lätti en die Wasgoedlyn se digtersangers van die nag; Tribal Echo wat nuwe toonsettings van gedigte van Adam Small sing; en oorgenoeg eet- en drinkgoed vir lekker kuier.
Besprekings en navrae kan gedoen word by Jeanne-Mari Gerber by [email protected], 021 873 2786, 073 435 1022.
Die sentrum is geleë op die hoek van Burger- en Malherbestraat, Wellington, 7655.
Riku Lätti (Foto verskaf deur die Breytenbach-sentrum)
Adam Small (Foto verskaf deur die Breytenbach-sentrum)
Bibi Slippers (Foto verskaf deur die Breytenbach-sentrum)